Я насып куэдилъагъуну
Адэ-анэм я бынхэр, балигъ хъуами, сыт щыгъуи сабийуэ къалъытэу жаIэ. Сыт и уасэ укъэзылъхуахэри пщIыгъуу къыпщIэхъуэ щIэблэм я гъащIэм уакIэлыплъыныр, уи къуэрылъху-пхъурылъхухэм гъэсэныгъэ бгъэдалъхьэу ахэр къыпщхьэщытыныр?! Ди нобэрей тхыгъэр зытеухуар апхуэдэ анэ, анэшхуэ Сэбаншы (Дыджэ) Розэщ.
Ар 1937 гъэм Къулъкъужын къуажэм къыщалъхуащ. Илъэс 18-м иту ХьэтIокъущыкъуей къуажэм унагъуэ щихьа нэужь, Бахъсэн консерв заводым, иужькIэ щIыпIэ сымаджэщым щылэжьащ. Жьыуэ зи щхьэгъусэр зыфIэкIуэда цIыхубзым и бынийр зыхуей зэрыхуигъэзэным хущIэкъуу псэуащ. Псом хуэмыдэу Розэ елIалIэрт ипхъухэмрэ и къуэ закъуэмрэ гъэсэныгъэ тэмэм яхилъхьэным, щIэныгъэ нэс яригъэгъуэтыным. А къалэн гугъум пэлъэщащ Розэ. Зи ныбжьыр илъэс 80-м щIигъуа анэр, анэшхуэр, нанэшхуэр иджы ирогуш-хуэ икIи иропагэ и бынхэмрэ абыхэм къащIэхъуа щIэблэмрэ. НэхъыжьыфIыр ноби хущIокъу и бынхэм щIэгъэкъуэн зэрахуэхъуным, зымащIэкIэ нэхъ мыхъуми ахэр зэригъэгуфIэным. И къуэрылъху-пхъурылъхухэм, абыхэм я быныжхэм ар яхуоупсэ хуабагъыу езым хэлъым щыщ зыхилъхьэ цы лъэпэд цIыкIухэмкIэ.
Хьэблэми, благъэ-Iыхьлыхэми пщIэ зыхуащI, я чэнджэщэгъу икIи унэтIакIуэ бзылъхугъэри ягъэгуфIэ «нанэ деж» жаIэу къызэхуэсыж сабийхэм. «Абы нэхърэ нэхъ насып щыIэ!?» — жеIэ Розэ. Быным я деж- кIи насыпышхуэщ узыбгъэдыхьэжын, укъызыгурыIуэн, чэнджэщ щхьэпэ къозытын, фIыуэ укъэзылъагъу анэм деж уекIуэлIэжыныр.
Сэбаншы Розэ дохъуэхъу Анэхэм я махуэшхуэмкIэ. И бынхэм, абыхэм къащIэхъуэ щIэблэм я насып куэд илъагъуу, узыншагъэ быдэ иIэу илъэс куэдкIэ иджыри Тхьэм игъэпсэу.
БАКЪ Мадинэ.
